مدابح اليهود فى الراين، اتعرفت كمان بإسم الهولوكوست الأولانى، هى مدابح حصلت فى منطقة الراين فى المانيا سنة 1096 بعد البابا اوربان التانى ما دشن الحروب الصليبيه فى خطبة كليرمونت فى فرنسا. بعد الخطبه اتجمعت اعداد كبيره من المسيحيين بزعامة قسسه و رهبان رافعين الصلبان من امثال بطرس الناسك و قررو انهم يروحو على الشرق عشان يحاربو المسلمين و ياخدو بيت المقدس منهم. طلعت الجيوش الشعبيه المسيحيه و مشيت ناحية الشرق و فى منطقة الراين فى المانيا هاجمت مجتمعات اليهود و عملت مدابح رهيبه و خيرو اليهود بين التعميد و دخول المسيحيه او القتل، معظم اليهود رفضو دخول المسيحيه و فضلو الموت هما و ولادهم عن انهم يبقو مسيحيين و لجأ كتير من اليهود للإنتحار. قتل المسيحيين اليهود فى ""سبير"" Spier، و ""وورمس"" Worms، و مينز ""Mainz""، و حرقو معبدهم فى مدينة ""كولون"".

من منية ابن الخصيب سافر ابن بطوطه على مدينة منلوى و وصفها بإنها مدينه صغيره فيها حداشر معصرة سكر و ان الفقرا فيها بيتسمح لهم بدخول المعاصر و اخد السكر ببلاش. من منلاوى راح على منفلوط ولقاها مدينه جوها نقى و فيها مبانى جميله و بيتصنع فيها نوع من العسل بيتعمل من القمح و بيتسمى "" النيدا "" و بيتباع فى اسواق مصر. من هناك سافر على اسيوط اللى قال عنها انها بل جميله فيها اسواق بديعه و القاضى بتاعها كان اسمه شرف الدين عبد الرحيم و كان بيتلقب بإسم "" حاصل ما تم "" وده لإن الفقرا لما كانو بيروحوله لطلب المساعده كانو بيقولوله "" حاصل ما تم "" يعنى "" ما فضلش من المال الحاصل حاجه "" فلزقت فيه الجمله و بقت لقبه.

ايجيبت سات-1 هو اول قمر صناعى مصري للاستشعار عن بعد اتصنع القمر بالتعاون بين الهيئة القومية للاستشعار عن بعد وعلوم الفضاء فى مصر ومكتب تصميم يجنوى الأوكراني واطلق من صاروخ دنيبر-1 فى 17 ابريل 2007 من قاعدة باكينور لإطلاق الصواريخ بكازاخستان.

الوليد بن طلال كان بيتعلم فى امريكا لغاية لما خد بكالوريوس العلوم الإدارية والإقتصادية بتقدير امتياز من Menlo College بجامعة ولاية كاليفورنيا الامريكية سنة 1979 ؛ بعد كده رجع لالمملكه العربيه السعوديه وهناك انشأ مؤسسة المملكة للتجارة والمقاولات اللى كانت مسئولة عن المشاريع اللى بدأها وأهمها المشاريع العقارية والبنية التحتية ده غير الاستثمارات فى قطاعات تانية ، وفى سنة 1996 اتحولت المؤسسة دى لشركة المملكة القابضة اللى بقت امبراطورية اقتصادية ضخمة مسئولة عن استثمارات متنوعة فى مجالات البنوك المحلية والعالمية والإنتاج الإعلامى ومحطات التليفزيون الفضائية وصناعة الفنادق والترفيه والسياحة وأعمال تطوير العقارات والمشاريع الانشائية وصناعة الالكترونيات ومعدات الكمبيوتر والبرمجيات ومجال الانترنيت والتجارة الالكترونية وقطاع المحلات الفاخرة والمولات وصناعة العربيات والمعدات التقيلة والمشاريع الزراعية . وفى شهر أغسطس 2011 اتعاقدت شركة المملكة القابضة مع مجموعة بن لادن علشان تبنى برج المملكة فى مدينة جده على ارتفاع 1000 متر ويبقى أطول مبنى فى العالم بتكلفة 4,6 مليار ريال سعودى .